Source: http://www.domovpartizanske.sk/co-poskytujeme.phtml?id3=65330
Timestamp: 2019-01-23 06:33:35+00:00
Document Index: 2109276

Matched Legal Cases: ['§ 12', '§ 35', '§ 12', '§ 38', '§ 12', '§ 40', '§ 58', '§ 47']

O nás > Čo poskytujeme
Domov n.o., Partizánske (ďalej aj „Domov n.o.“) je nezisková organizácia, ktorú svojim uznesením č. 4/VI/2003/B zo dňa 24.06.2003 založilo mesto Partizánske podľa zákona č. 213/1997 Z.z. o neziskových organizáciách poskytujúcich všeobecne prospešné služby za účelom poskytovania sociálnych služieb pre seniorov a zdravotne postihnutých občanov. Do registra neziskových organizácií poskytujúcich všeobecne prospešné služby bola rozhodnutím Krajského úradu v Trenčíne č. OVVS/NO-9/2003 zapísaná dňa 26.06.2003.
Hlavným účelom zriadenia neziskovej organizácie Domov n.o., Partizánske je poskytovanie sociálnych služieb ako odbornej činnosti, obslužnej činnosti alebo ďalšej činnosti alebo súboru týchto činností podľa zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“ alebo „zákon č. 448/2008 Z. z.“).
Domov n.o., Partizánske je v registri poskytovateľov sociálnych služieb Trenčianskeho samosprávneho kraja zaregistrovaný ako poskytovateľ 5 druhov sociálnych služieb :
1. Pobytové služby:
a) Sociálna služba v zariadení pre seniorov (ďalej aj „ZPS“) podľa § 12 ods. 1 písm. c) bod 1. a podľa § 35 zákona č. 448/2008 Z. z. s kapacitou 77 lôžok
Čas trvania poskytovania sociálnej služby: pobytovou celoročnou formou na neurčitý čas.
Cieľová skupina: fyzické osoby, ktoré dovŕšili dôchodkový vek a sú odkázané na pomoc inej fyzickej osoby podľa prílohy č. 3 zákona č. 448/2008 Z. z. alebo fyzické osoby, ktoré poskytovanie sociálnej služby v tomto zariadení potrebujú z iných vážnych dôvodov.
b) Sociálna služba v domove sociálnych služieb (ďalej aj „DSS“) podľa § 12 ods. 1 písm. c) bod 1. a podľa § 38 zákona č. 448/2008 Z. z. s kapacitou 10 lôžok
Cieľová skupina: fyzické osoby, ktoré sú odkázané na pomoc inej fyzickej osoby a ich stupeň odkázanosti je najmenej V podľa prílohy č. 3 zákona č. 448/2008 Z. z. alebo fyzická osoba, ktorá je nevidiaca alebo prakticky nevidiaca a jej stupeň odkázanosti je najmenej III podľa prílohy č. 3 zákona č. 448/2008 Z. z.
2. Ambulantné služby:
c) Sociálna služba v dennom stacionári (ďalej aj „DS“) podľa § 12 ods. 1 písm. c) bod 1. a podľa § 40 zákona č. 448/2008 Z. z. s dennou kapacitou 8 miest, ambulantnou formou na neurčitý čas.
3. Podporné služby:
d) Sociálna služba v jedálni podľa § 58 zákona č. 448/2008 Z. z., ktorá je určená občanovi, ktorý nemá zabezpečené nevyhnutné podmienky na uspokojovanie základných životných potrieb, má ťažké zdravotné postihnutie alebo nepriaznivý zdravotný stav alebo dovŕšil dôchodkový vek. V jedálni sa môže poskytovať sociálna služba i prostredníctvom donášky stravy do domácnosti fyzickej osoby, ak má fyzická osoba ťažké zdravotné postihnutie alebo nepriaznivý zdravotný stav, alebo dovŕšila dôchodkový vek.
e) Sociálna služba požičiavanie pomôcok podľa § 47 zákona č. 448/2008 Z. z. na nevyhnutný čas, napr. kovové polohovateľné lôžko s príslušenstvom, pojazdné toaletné kreslo a pod.
Ubytovanie: zariadenie je usporiadané bunkovým systémom po dve izby. Každá bunka má k dispozícii vlastné sociálne zariadenie.
Stravovanie: prijímateľom sociálnej služby poskytujeme celodenné stravovanie - raňajky, desiatu, obed, olovrant, večeru a pre diabetikov druhú večeru vo vlastnej stravovacej prevádzke. Varíme 4 druhy diét – diabetická, racionálna, šetriaca a iné diéta (napr. bezlepková)
Upratovanie, pranie, žehlenie, údržba bielizne a šatstva: upratovanie obytných miestností, spoločenských priestorov, hygienických zariadení a ostatných priestorov zariadenia sa riadi prevádzkovým poriadkom, ktorého súčasťou je hygienický program. Pranie sa vykonáva denne i nad rámec stanoveného časového režimu, ak to vyžaduje aktuálna potreba.
Zabezpečujeme aj poskytovanie fakultatívnych služieb ako je pedikúra, kadernícke služby a iné podľa individuálnych požiadaviek.